Jørn Dohrmann (DF), 2009-04-28:
Det er jo en spændende debat, vi har her i Folketinget, som sikkert kan udvikle sig enormt, når de partier, som står bag bl.a. det her forslag, engang vil være ansvarsbevidste og se på, hvad det egentlig er, de selv har afsat på finansloven bare for i år for at løfte det her område - og selv hr. Steen Gade, som jo sikkert lytter til debatten lige nu, vil sikkert oplyse senere, hvor meget SF havde afsat i år til lige nøjagtig det her i deres finanslov.
Og så vil det stå
lysende klart, at man ikke har prioriteret det særlig højt før i tiden.
Det er nogle signaler, man gerne vil give.
Fra Dansk Folkepartis side skal vi i hvert fald sige, at vi gerne vil noget på det her område, og man kan også sige, at vi jo er lidt i gang.
Uanset om man siger, at det er miljømilliarden, der blev brugt på det her område, så kan vi se andre områder, hvor man også opprioriterer, f.eks. i det, man har lavet i energiaftalen.
I den aftale har man også været inde at se på, hvordan vi kan fremme de rigtige teknologier.
Uanset om det er miljøteknologier eller det er energiteknologier, vil vi gerne have, at vi inddrager virksomhederne for at få de rigtige demonstrationsprogrammer og for at få de rigtige erfaringer.
Som miljøministeren jo også har været inde på, med hensyn til at vi ud over landegrænserne skal prøve at se, hvor vi ellers kan løfte globalt set for også at løfte miljøet, er det den vej, vi skal gå.
Fra Dansk Folkepartis side må vi sige, at globaliseringsmidlerne også er noget af det, man kan bruge for at komme videre på det her område.
Og der må vi sige, at når vi ser, at det bare skal finansieres over finansloven, er det altså lidt tyndt.
Vi har i hvert fald sagt, at vi også ønsker at give flere penge, f.eks. til den nye miljømilliard, så den også bliver videreført.
Det finder vi nok ud af, men det er ikke sådan, at man bare kan tro, at man kan slå et tal op som 150 eller 200 millioner, og så er det lige nøjagtig det helt rigtige tal.
Vi vil ind at se på, hvordan vi kan få virksomhederne til at være forpligtet til også at være en del af det her program.
Det er dem, der ved, hvor skoen trykker derude, og det er derfor, vi skal have dem inddraget så meget som overhovedet muligt.
Som vi ser det, er det udmærkede initiativer, der ligger i forslaget, men vi mangler ligesom de sidste ting for, at vi alle sammen er ovenud tilfredse, og at vi kan bakke op om forslaget her.
Jeg tror, at det mere er signalpolitik, som resten af oppositionspartierne ønsker at sende her; det er ikke, fordi de reelt ønsker at gøre arbejdet til ende.
Og det, jeg forstod på et af hr. Steen Gades spørgsmål, var også, at man ikke behøver at stemme om det her før sommerferien - lad det endelig ligge og simre, kan man sige, og så kan vi diskutere videre.
Jeg synes, at det er godt, vi får debatten, men vi er altså også nødt til at se tilbage på, hvad det så var, partierne rent faktisk havde afsat i deres finanslove for bare sidste år, og det vil jo så ret tydeligt vise, hvor meget man egentlig har prioriteret det her før i tiden.
Dansk Folkeparti støtter ikke det her forslag, men vi støtter intentionerne i at videreudvikle miljøteknologiske ting og tiltag, og vi ønsker også at udvikle de her demonstrationsprogrammer.
Så intentionerne kan vi godt bakke op om, men selve forslaget er ikke lige det, vi vil sige ja til.